b"\n_START_ARTICLE_\nRicard P\xc3\xa9rez Casado\n_START_SECTION_\nBiografia\n_START_PARAGRAPH_\nNascut a la ciutat de Val\xc3\xa8ncia el 1945, va estudiar ci\xc3\xa8ncies pol\xc3\xadtiques a la Universitat de Madrid i ci\xc3\xa8ncies econ\xc3\xb2miques a la Universitat de Barcelona. En la seua joventut col\xc2\xb7labor\xc3\xa0 en les revistes Valencia-fruits, Gorg i Serra d'Or. El 1965 fou un dels fundadors del Partit Socialista Valenci\xc3\xa0 (PSV), passant despr\xc3\xa9s a formar part de la Converg\xc3\xa8ncia Socialista del Pa\xc3\xads Valenci\xc3\xa0, i en 1976 al Partit Socialista del Pa\xc3\xads Valenci\xc3\xa0, que en 1978 es fusionaria amb el PSOE._NEWLINE_El 1979 fou nomenat alcalde de Val\xc3\xa8ncia pel PSPV-PSOE arran de la crisi que culmin\xc3\xa0 amb l'expulsi\xc3\xb3 del partit i de l'alcaldia de l'aleshores alcalde Ferran Mart\xc3\xadnez Castellano. En les eleccions municipals del 1983 i del 1987 fou reescollit en el c\xc3\xa0rrec fins que va dimitir el 1988. Tamb\xc3\xa9 fou president del Comit\xc3\xa8 Espanyol de la Federaci\xc3\xb3 Mundial de Ciutats (1979-1982) i vicepresident del Consell Europeu de Municipis i Regions (1983)._NEWLINE_Va dedicar-se aleshores al sector privat com a vicepresident de Bancaixa i vocal de l'autoritat del port de Val\xc3\xa8ncia, fins que entre l'abril i el juliol del 1996 fou nomenat administrador de la Uni\xc3\xb3 Europea per a la ciutat de Mostar (B\xc3\xb2snia i Hercegovina), on prepar\xc3\xa0 i supervis\xc3\xa0 les eleccions municipals. A les eleccions generals espanyoles de 2000 fou elegit diputat al Congr\xc3\xa9s per Val\xc3\xa8ncia. El 2004 fou nomenat per la Generalitat de Catalunya president de la Comissi\xc3\xb3 Delegada de l'Institut Europeu de la Mediterr\xc3\xa0nia. El 2006 va rebre la Creu de Sant Jordi."